ORDE do 5 de novembro de 2010 pola que se modifica o prazo establecido no artigo 12º.2 dos anexos I, II e III da Orde do 24 de setembro de 2009 (Diario Oficial de Galicia do 25 de setembro), pola que se establecen as bases para a concesión, en réxime de concorrencia competitiva, das axudas correspondentes a diversas accións de formación de investigadores do Programa de recursos humanos do Plan galego de investigación, desenvolvemento e innovación tecnolóxica (2006-2010) para o ano 2009, e se procede á súa convocatoria.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 15/11/2010

Pola orde da Consellería de Economía e Industria do 24 de setembro de 2009 (DOG nº 189, do 25 de setembro) convócanse as axudas correspondentes a diversas accións de formación de investigadores do Programa de recursos humanos do Plan galego de investigación, desenvolvemento e innovación tecnolóxica (2006-2010) para o ano 2009. O anexo I desta orde regula o Programa María Barbeito, de axudas a contratos predoutorais; o anexo II regula o Programa Ángeles Alvariño, de axudas á especialización de doutores recentes, e o anexo III, regula o Programa Isidro Parga Pondal, de axudas á incorporación de doutores cunha formación posdoutoral contrastada.
No artigo 12º.2 do referido anexo I da orde, establécese que, en caso de que se produza algunha renuncia, o órgano de resolución da convocatoria poderá adxudicar a axuda aos solicitantes da lista de espera, sempre e cando a renuncia se produza dentro do prazo dos nove meses a partir da data de resolución. O substituto quedará suxeito ás mesmas condicións e polo tempo restante do aproveitamento da axuda. En ningún caso o período correspondente á substitución poderá rematar máis alá da data xeral de finalización indicada para os contratos na correspondente resolución. Igual contido se reflicte no artigo 12º.2 do anexo II, e no artigo 12º.2 do anexo III da orde de convocatoria.
Moitos beneficiarios destes programas de formación de investigadores solicitaron tamén as axudas para bolsas e contratos dos programas de formación do Ministerio de Ciencia e Innovación. A diferenza doutros anos, neste exercicio, a resolución destas axudas estatais prodúcese nun momento no que impide o funcionamento previsto do sistema de substitucións regulado no referido artigo 12º.2 dos anexos I, II e III da referida orde de convocatoria, polo que, co fin de viabilizar este proceso de substitucións por renuncia, procede modificar estes preceptos da orde de convocatoria.
Consecuentemente con todo o anterior, o conselleiro de Economía e Industria en exercicio das facultades que lle confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia, modificada parcialmente polas leis 11/1988, do 20 de outubro; 12/1989, do 4 de outubro, e 2/2007, do 28 de maio,
DISPÓN:
Artigo único.-Modifícanse no artigo 12.2º do anexo I, no artigo 12º.2 do anexo II, e no artigo12º.2 do anexo III da orde da Consellería de Economía e Industria do 24 de setembro de 2009 (DOG do 25 de setembro), os prazos establecidos de nove meses a partir da data da resolución para os efectos de que as renuncias poidan dar lugar ás substitucións.
Os artigos sinalados quedan redactados do seguinte xeito no parágrafo afectado:
«2. En canto ás substitucións, no caso de que se produza algunha renuncia, o órgano de resolución da convocatoria poderá adxudicar a axuda aos solicitantes da lista de espera, sempre e cando a renuncia se produza dentro do prazo dos once meses a partir da data de resolución. O substituto quedará suxeito ás mesmas condicións e polo tempo restante do aproveitamento da axuda. En ningún caso o período correspondente á substitución poderá rematar máis alá da data xeral de finalización indicada para os contratos na correspondente resolución».
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 5 de novembro de 2010.
Javier Guerra Fernández
Conselleiro de Economía e Industria